Mínové pole

Mínové pole je definovaná oblasť (úsek terénu alebo oblasť vôd), v ktorej sú rozmiestnené míny. Termín zamínované územie alebo zamínovaný priestor pritom označuje oblasť, ktorá je nebezpečná z dôvodu skutočnej alebo predpokladanej prítomnosti mín. Mínové pole je zriaďované prostredníctvom mínovania (bojovej činnosti s použitím mín), ktoré v pozemnom mínovom boji vykonáva spravidla ženijné vojsko v rámci prípravy boja alebo aj v jeho priebehu.

Účelom mínového poľa je ničiť nepriateľskú živú silu alebo bojovú techniku, príp. oboje, a zároveň demoralizovať protivníka. Bojové vlastnosti mínového poľa sú dané „vysokou efektívnosťou mín, trvalou schopnosťou ničiť pohyblivú pozemnú i plávajúcu vojenskú techniku a živú sila protivníka s vysokou odolnosťou proti paľbe delostrelectva a úderom letectva.“

Typológia 
Mínové polia môžu byť:
 protitankové – zriadené z protitankových flakových a nárazových mín s účelom vyradiť tanky z boja alebo spomaliť ich postup,
 protipechotné – zriadené z protipechotných mín nášľapných a s nástražným drôtom,
 zmiešané – zriadené z protitankových a protipechotných mín,
 protivýsadkové,
 klamné – zriadené kvôli oklamaniu nepriateľa napodobením skutočného mínového poľa, pričom sčasti môže obsahovať aj ostré míny.

Podľa spôsobu roznetu (iniciácie, uvedenia do činnosti) možno mínové polia rozdeliť na:
 neriadené,
 riadené.

Účinok 
Účinok mínového poľa sa odvíja od hustoty mín, ktorá je v pozemnom mínovom boji vyjadrená priemerným počtom mín na bežný meter šírky mínového poľa alebo počtom mín na štvorcový meter mínového poľa.

Zriaďovanie a zneškodňovanie mínových polí 
O každom mínovom poli sa vyhotovuje záznam a zakresľuje sa do máp. V ozbrojených silách členských štátov Organizácie Severoatlantickej zmluvy (NATO) dôstojník zodpovedný za zriadenie mínového poľa predkladá veleniu úplný písomný záznam obsahujúci všetky dôležité informácie týkajúce sa mínového poľa. V námornom mínovom boji sa na zakresľovanie mín používa špeciálna námorná mapa s mierkou 1 : 50 000 alebo väčšou (1 : 25 000 a viac) určená na plánovanie a vedenie operácií mínového boja založená na existujúcej štandardnej námornej mape alebo vytvorená pre špeciálne určenie.

Referencie

Použitá literatúra 
 
 
 
 

Vojsko